पाएं अपने शहर की ताज़ा ख़बरें और फ्री ई-पेपरडाउनलोड करें
बिना अनुमति कोविड सेंटर चला रहे टपूकड़ा के अंजुमन अस्पताल में कोविड मरीजों का इलाज पशु बाड़े की तरह बनाए केबिनों में किया जा रहा था। अफसरों को 3 मई को निरीक्षण में ये सब पता चल चुका था, लेकिन मरीजों को शिफ्ट कर उनकी जान बचाने के बजाय उन्हें अस्पताल के भरोसे छोड़ आए।
नतीजा अगले ही दिन दो और जानें चलीं गईं। भर्ती कोविड मरीजों के परिजनों का तो यहां तक कहना है कि अस्पताल में रोजाना 5 से 6 मौतें हो रहीं थी। इधर, प्रशासन अपनी लापरवाही छिपाने को कागजी घोड़े दौड़ाता रहा। मौतें उजागर हुईं तो बुधवार को एडीएम रामचरण शर्मा व सीएमएचओ ओपी मीना, तिजारा एसडीएम खेमाराम यादव फिर अस्पताल की जांच करने पहुंचे। उनका कहना है कि अस्पताल का रिकार्ड जब्त कर लिया है। जांच के बाद कार्रवाई होगी। हालांकि अब भी प्रशासन यह नहीं बता पा रहा है कि अस्पताल में कुल कितने कोविड मरीज भर्ती थे और इनमें कितनी जानें गईं। मरीजों को क्या इलाज दिया गया और बिना अनुमति अस्पताल को ऑक्सीजन सप्लाई किसके कहने से मिल रही थी।
कोविड नहीं था, फिर भी लगाए 76 हजार के रेमडेसिविर
अंजुमन अस्पताल में पश्चिम विहार दिल्ली निवासी नितिन जैन ने अपने पिता सुनील जैन को भर्ती कराया। उनका कहना है कि अस्पताल ने रेमडेसिविर इंजेक्शन के 76 हजार रुपए वसूल किए। मरीजों को अस्पताल प्रबंधन इलाज की पर्ची व भुगतान की पर्ची देने में आनाकानी करते रहे। दुखी परिवार बिना पर्ची भुगतान कर चले गए। इधर, सीएमएचओ ने बताया कि इस अस्पताल को यह इंजेक्शन अलॉट ही नहीं किया गया था। ऐसे में सुनील कुमार जैन को कौन से इंजेक्शन लगाया इसके बारे में अफसरों के पास भी जवाब नहीं था।
पशु बाड़े की तरह भरे थे मरीज, अफसर मरने के लिए छोड़ आए
टपूकड़ा के अंजुमन अस्पताल के बारे में मिली शिकायतों के बाद 3 मई को उपखंड अधिकारी और मेडिकल टीम निरीक्षण करने गई थी। अपनी रिपोर्ट ये तक लिखा कि यहां कोविड मरीज पशु बाड़े की तरह भर रखे थे। इसके बावजूद अफसर अस्पताल संचालक को सिर्फ सुधार की हिदायत देकर लौट आए। मरीजों को उसी वक्त अन्यत्र शिफ्ट करते तो कईं जानें बच जाती। वह भी तब जबकि प्रशासन को पता था कि ना तो वहां डॉक्टर हैं, ना स्टाफ और ना हीं संसाधन। 4 मई को भी आनन-फानन में सिर्फ एक ही मरीज अफसाना को टपूकड़ा सीएचसी शिफ्ट किया। जिसकी कुछ ही घंटे बाद मौत हो गई। दूसरे मरीज पंकज ने अंजुमन अस्पताल में दम तोड़ा। अब इसके बारे में प्रशासन सफाई दे रहा है कि अस्पताल प्रबंधन ने उसे जानकारी नहीं दी। प्रशासन ने 3 मई को निरीक्षण के वक्त क्यों नहीं पता किया कि कितने कोविड मरीज वहां भर्ती थे।
बदहाल व्यवस्थाएं तो 30 अप्रैल तक अनुमति क्यों मिली? :
मौतों के बाद प्रशासन कह रहा है कि अस्पताल के पास अनुमति नहीं थी। जबकि अंजुमन अस्पताल का नाम 30 अप्रेल को अनुमति वाले अस्पतालों की लिस्ट में था। जिला कलेक्टर के निर्देश पर उसे आक्सीजन सप्लाई भी मिल रही थी। यह अनुमति 3 मई की शाम को निरस्त की गई। अगले दिन 4 मई को अस्पताल को नोटिस भेजा। यानी प्रशासन मरीजों की जान की परवाह से ज्यादा कागजी खानापूर्ति कर अपनी गलती छिपाने में लगा रहा। कोविड मरीजों की सुध ही नहीं लगी।
कोविड सेंटर चलाने की परमिशन नहीं दी गई थी-एडीएम
एडीएम रामचरण शर्मा ने बताया अस्पताल को कोई भी कोविड सेंटर चलाने की परमिशन नहीं दी गई थी। इसके बावजूद यह कोविड सेंटर बिना परमिशन के चला रहा था जिसके खिलाफ कानूनी कार्रवाई की जाएगी। इसका सारा रिकॉर्ड जब्त कर लिया है। जांच के बाद ही कुछ बता सकते हैं।
केवल फाइल लगाई थी व भर्ती शुरू कर दी-सीएमएचओ
सीएमएचओ डॉ ओमप्रकाश मीणा ने बताया कि अंजुमन अस्पताल संचालक ने कोविड़ सेंटर चलाने के लिए फाइल लगाई थी, लेकिन उसी दौरान उसने बताया कि उसने कोविड के मरीजों की भर्ती शुरू कर दी है। जिस पर उसे ऑक्सीजन गैस की व्यवस्था की गई। जांच में सामने आया कि अस्पताल संचालक मरीजों से ज्यादा पैसा वसूल कर रहा है। अस्पताल में सही व्यवस्था नहीं थी। जिसकी लगातार शिकायतें मिल रही थी। जिसके चलते उसे परमिशन नहीं दी गई। मामले की जांच की जा रही है।
कलेक्टर ने 30 अप्रैल को कोविड की लिस्ट में नाम भेजा- तीन मई को हटा दिया-एसडीएम तिजारा
तिजारा इंसीडेंट कमांडर (एसडीएम) की ओर से अस्पताल के निरीक्षण के बाद जारी रिपोर्ट में कहा गया है कि अस्पताल का नाम 30 अप्रेल को जिला कलेक्टर की ओर से जारी अनुमति वाले अस्पतालों की सूची में था। यह अनुमति 3 मई को रद्द हुई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn